Strandby Havn har åbnet en genbrugsplads for virksomheder, hvor de kan aflevere genanvendeligt erhvervsaffald. Havnen i Strandby har i forvejen pligt til at modtage erhvervsaffald fra de fartøjer, der anløber havnen. Derfor mener havnechef Christian Heidemann, at genbrugspladsen er en god idé. -	Vi finder det naturligt at tage næste skridt og tilbyde sammen mulighed for virksomhederne på havnen og i nærområdet, siger han. -	På den måde kan vi være med til at styrke den grønne omstilling. Specialist har leveret projektet Det er virksomheden Recyclepit, der har stået for projektet og udstyret til den nye genbrugsplads på havnen. Virksomheden har specialiseret sig i at levere udstyr, der sikrer at det indsamlede affald kan sendes direkte til genanvendelse, hvilket gør genbrugspladsen unik. -	Det er visionært af Strandby Havn at bygge et anlæg med så stor fokus på affaldssortering til direkte genanvendelse. Det er ikke set tidligere i Danmark, siger Recyclepits direktør, Lars Steffensen. Indvies 14. januar Genbrugspladsen på Strandby Havn kommer til at fungere som en selvbetjeningsløsning, fordi erhvervsvirksomheder allerede har pligt til at kildesortere affald. Virksomhederne kan tegne abonnement til pladsen, hvorefter man får et adgangs- og vejekort, hvorefter de selv kan veje, registrere og aflevere affaldet. Genbrugspladsen indvies fredag 14. januar med tale af borgmester i Frederikshavn Kommune Birgit Stenbak Hansen (S). Pladsens åbningstider bliver fra klokken 7 til klokken 22 alle ugens dage, så eksempelvis håndværkere og mindre virksomheder også har mulighed for at aflevere affald efter fyraften.
Det bliver nu muligt for alle virksomheder at aflevere deres genanvendelige erhvervsaffald, når en ny genbrugsplads åbner på Strandby Havn.